Ad lites et controuersias dirimendas quae plerumque incidere solent, maiores nostri res gestas posteris tradere studuerunt, eas praesertim quas iurgiorum fomitem posse parere conspexerunt. Quorum auctoritatem sequuti, tam praesentibus quam futuris significare curauimus quum Iosbertus de Barnaaco, consilio et fauore matris suae et amicorum suorum, concessit et obtulit super altare sancti Symphoriani III solidos et II sextarios auenae et si quid uidebatur habere in manso Petri et fratrum suorum de Vanra, ita uidelicet quod nihil omnino sibi reseruauit praeter VI denarios annuatim sibi persoluendos. Eleemosinam uero Rainaldi auunculi sui quam idem Rainaldus in hanc ecclesiam contulerat, simul et gaieriam quam sacrista a Lebaudo milite acceperat, nihilominus collaudauit. Haec autem acta sunt in curia sancti Symphoriani, multis praesentibus quorum nomina subscripsimus, Ioannes prior, Bernardus, Poncius, Raynaldus, Vgo et alius item Vgo, canonici totius pene conuentus.